Predkladacia správa

	Návrh nariadenia vlády Slovenskej republiky, ktorým sa ustanovujú odbory štátnej služby (ďalej len „návrh nariadenia vlády“),  sa predkladá v súlade s § 5 ods. 2 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov. 

Účelom navrhovanej právnej úpravy je ustanoviť odbory štátnej služby  v súlade s § 5 ods. 2 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov, ktoré boli doposiaľ určené služobným predpisom Úradu pre štátnu službu č. 3 zo  4. apríla 2005. 

Zákonom č. 231/2006 Z. z., ktorým sa mení a dopĺňa zákon č. 312/2001 Z. z. o štátnej službe a o zmene a doplnení niektorých zákonov v znení neskorších predpisov a o zmene a doplnení niektorých zákonov  bol zrušený Úrad pre štátnu službu na základe čoho stratili  služobné predpisy ním vydané právnu oporu v zákone a 1. júna 2006 strácajú platnosť. 

Návrh nariadenia vlády ustanovuje všeobecné odbory  štátnej služby a špeciálne odbory štátnej služby pre štátnych zamestnancov podľa odborného úseku plnenia úloh  štátnej správy alebo vykonávania štátnych záležitostí.

Návrh nariadenia vlády nebude mať dopad na štátny rozpočet, rozpočty obcí a rozpočty vyšších územných celkov. Návrh nariadenia vlády nebude mať finančný, ekonomický, environmentálny vplyv, vplyv na zamestnanosť a podnikateľské prostredie, a preto sa doložka finančných, ekonomických, environmentálnych vplyvov, vplyvov na zamestnanosť a podnikateľské prostredie nevyhotovuje. 

Návrh nariadenia vlády  bol predložený na pripomienkové konanie všetkým ministerstvám, ostatným ústredným orgánom štátnej správy a ďalším subjektom, spolu 49 pripomienkujúcim subjektom. Pripomienky zaslali 3 subjekty s počtom pripomienok 3. Žiadnu pripomienku si neuplatnilo 27 subjektov a 19 subjektov sa k návrhu nariadenia vlády vôbec nevyjadrilo. Výsledky pripomienkového konania sú uvedené vo vyhodnotení pripomienkového konania.

Návrh nariadenia vlády bol prerokovaný v Legislatívnej rade vlády Slovenskej republiky dňa 30. 5. 2006. Pripomienky prijaté na jej rokovaní sú zapracované v novom znení návrhu  nariadenia vlády.